

VLADA REPUBLIKE HRVATSKE

Zagreb, 6. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o doprinosu Republike Hrvatske Europskoj zakladi za demokraciju  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24.), a u vezi sa člankom 8. podstavkom 6. Zakona o međunarodnoj razvojnoj suradnji i humanitarnoj pomoći (Narodne novine, br. 14/24), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_ 2024. godine donijela

**O D L U K U**

**o doprinosu Republike Hrvatske Europskoj zakladi za demokraciju**

**I.**

 Vlada Republike Hrvatske donosi Odluku o doprinosu Republike Hrvatske Europskoj zakladi za demokraciju u iznosu od 200.000,00 eura.

**II.**

 Zadužuje se Ministarstvo vanjskih i europskih poslova za pripremu, ugovaranje, izvršenje i stručno praćenje provedbe aktivnosti iz točke I. ove Odluke.

 Ovlašćuje se ministar vanjskih i europskih poslova za sklapanje provedbenih ugovora o doprinosu za izvršenje aktivnosti iz ove Odluke.

**III.**

 Financijska sredstva potrebna za provedbu ove Odluke osigurat će se preraspodjelom unutar Državnog proračuna Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova.

 **IV.**

 Ova Odluka stupa na snagu danom donošenja.

KLASA:

URBROJ:

Zagreb,

 PREDSJEDNIK

mr. sc. Andrej Plenković

**OBRAZLOŽENJE**

Sukladno članku 8. podstavku 6. Zakona o međunarodnoj razvojnoj suradnji i humanitarnoj pomoći (Narodne novine, broj 14/24.), Ministarstvo vanjskih i europskih poslova uputilo je na donošenje Vladi Republike Hrvatske na temelju članka 31. stavka 2. Zakona o Vladi Republike Hrvatske (Narodne novine, br. 150/11., 119/14., 93/16., 116/18., 80/22. i 78/24.), prijedlog Odluke o doprinosu Republike Hrvatske Europskoj zakladi za demokraciju.

Europska zaklada za demokraciju (dalje u tekstu: EED) je neovisni međunarodni zakladni fond koji su 2013. godine utemeljile Europska unija i njene države članice sa ciljem promicanja temeljnih europskih vrijednosti i poticanja razvoja demokracije.

Zaklada djeluje neovisno s ciljem podupiranja aktera iz područja politike i civilnog društva koji nastoje ostvariti demokratske promjene te pruža prilagođenu financijsku pomoć na brz, fleksibilan i nebirokratski način, s naglaskom na Istočno i Južno susjedstvo Europske unije, te od 2018. godine državama zapadnog Balkana. Njezin upravni odbor sastoji se od predstavnika država članica i institucija Europske unije, uključujući najviše devet zastupnika u Europskom parlamentu, predstavnika Kraljevine Norveške i Ujedinjene Kraljevine Velike Britanije i Sjeverne Irske, te drugih stručnjaka.

EED je usmjeren na financiranje inicijativa koje se iz određenih razloga ne mogu financirati iz fondova EU-a ili drugih financijskih izvora. Potpore se temelje na zahtjevima dionika javnog i političkog života te organizacija civilnog društva u tranzicijskim državama. Najčešće se financiraju projekti i područja koja zahtijevaju brzu reakciju, što ih u konačnici čini komplementarnima s drugim programima potpore EU-a i država članica usmjerenima poticanju demokratizacije i pluralizma.

Obzirom na trenutnu političku situaciju na istočnim granicama Europske unije uzrokovanu ruskom vojnom agresijom protiv Ukrajine, EED trenutno bilježi značajan porast interesa za financiranje aktivnosti u zemljama Istočnog susjedstva u kojima se bilježi kontinuirano kršenje osnovnih demokratskih vrijednosti.

Republika Hrvatska visoko cijeni i podržava aktivnosti EED-a usmjerene demokratizaciji i daljnjoj europeizaciji prostora najbližeg europskog susjedstva, što potvrđuje svojim aktivnim sudjelovanjem u radu Zaklade te redovnim financijskim doprinosima koje upućuje kao odgovorna članica Europske unije.

Slijednom navedenog, Ministarstvo vanjskih i europskih poslova predlaže ciljani doprinos u iznosu od 200.000,00 eura za razvoj i potporu civilnog društva u zemljama Istočnog susjedstva, a ponajprije Ukrajini, kao i za razvoj demokratskih standarda i europske perspektive u zemljama Zapadnog Balkana što predstavlja jedan od ključnih ciljeva hrvatske vanjske politike.

Odlukom se zadužuje Ministarstvo vanjskih i europskih poslova za pripremu, ugovaranje, izvršenje i stručno praćenje provedbe aktivnosti iz ove Odluke.

Sredstva za provedbu ove Odluke osigurat će se preraspodjelom unutar Državnog proračuna Republike Hrvatske za 2024. godinu i projekcijama za 2025. i 2026. godinu na razdjelu Ministarstva vanjskih i europskih poslova, aktivnosti K776046 - Razvojna suradnja, poziciji 3621 – Tekuće pomoći međunarodnim organizacijama te institucijama i tijelima EU.